ΚΑΝΟΝΙΣΜΟΣ (ΕΚ) αριθ. 192/1999 ΤΟΥ ΣΥΜΒΟΥΛΙΟΥ της 25ης Ιανουαρίου 1999 για την επέκταση του οριστικού δασμού αντιντάμπινγκ, που επιβλήθηκε με τον κανονισμό (ΕΟΚ) αριθ. 3433/91, στις εισαγωγές αναπτήρων τσέπης, με πυρόλιθο αερίου, που δεν ξαναγεμίζουν, καταγωγής Λαϊκής Δημοκρατίας της Κίνας, στις εισαγωγές ορισμένων αναπτήρων τσέπης μιας χρήσης, με πυρόλιθο αερίου, που ξαναγεμίζουν, καταγωγής Λαϊκής Δημοκρατίας της Κίνας ή που αποστέλλονται ή κατάγονται από την Ταϊβάν, και στις εισαγωγές αναπτήρων που δεν ξαναγεμίζουν και που αποστέλλονται ή κατάγονται από την Ταϊβάν, και για την περάτωση της διαδικασίας όσον αφορά τις εισαγωγές αναπτήρων που δεν ξαναγεμίζουν και που αποστέλλονται από το Χονγκ Κονγκ και το Μακάο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 13,

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Ισχύοντα μέτρα

(1) Το Συμβούλιο, με τον κανονισμό (ΕΟΚ) αριθ. 3433/91 (2), επέβαλε δασμό αντιντάμπινγκ 16,9 % στις εισαγωγές αναπτήρων τσέπης, με πυρόλιθο αερίου, που δεν ξαναγεμίζουν (που στο εξής αποκαλούνται «αναπτήρες μιας χρήσης που δεν ξαναγεμίζουν»), καταγωγής Λαϊκής Δημοκρατίας της Κίνας. Αυτός ο δασμός στηρίχτηκε στο περιθώριο του ντάμπινγκ που διαπιστώθηκε.

(2) Το Νοέμβριο 1993, η Επιτροπή έλαβε αίτηση για επανεξέταση αυτών των μέτρων, δυνάμει του άρθρου 14 του κανονισμού (ΕΟΚ) αριθ. 2423/88 (3), η οποία υποβλήθηκε από την «European Federation of Lighter Manufacturers» (EFLM), με τον ισχυρισμό ότι είχε αυξηθεί το περιθώριο του ντάμπινγκ και επομένως και η ζημία. Η έρευνα που ακολούθησε, κατέληξε σε διαπίστωση περιθωρίου ντάμπινγκ 80,3 % και στην επιβολή, με τον κανονισμό (ΕΚ) αριθ. 1006/94 (4), ειδικού δασμού αντιντάμπινγκ στις εισαγωγές αναπτήρων τσέπης που δεν ξαναγεμίζουν από τη Λαϊκή Δημοκρατία της Κίνας, 0,065 Ecu ανά τεμάχιο, (που στο εξής αποκαλούνται «ισχύοντα μέτρα»).

2. Αίτηση για την έναρξη έρευνας κατά της καταστρατήγησης

(3) Στις 24 Μαρτίου 1998, η EFLM υπέβαλε αίτηση όσον αφορά την καταστρατήγηση των ισχυόντων μέτρων (που στο εξής θα καλείται «αίτηση»). Σύμφωνα με την αίτηση, καταστρατηγείται ο δασμός αντιντάμπινγκ με την αλλαγή του τύπου του εμπορίου μεταξύ της Λαϊκής Δημοκρατίας της Κίνας, του Χονγκ Κονγκ, του Μακάο και της Ταϊβάν, αφενός, και της Κοινότητας, αφετέρου, που απορρέει από τις ακόλουθες πρακτικές για τις οποίες δεν υπάρχουν επαρκείς οικονομικές δικαιολογίες εκτός από την επιβολή του δασμού:

- εισαγωγές αναπτήρων μιας χρήσης που δεν ξαναγεμίζουν, καταγωγής Λαϊκής Δημοκρατίας της Κίνας, οι οποίες μεταφορτώνονται μέσω του Χονγκ Κονγκ, του Μακάο και της Ταϊβάν, αντιστοίχως,

- εισαγωγές αναπτήρων μιας χρήσης που δεν ξαναγεμίζουν καταγωγής Λαϊκής Δημοκρατίας της Κίνας, οι οποίοι αφού αποτέλεσαν αντικείμενο μικρών τροποποιήσεων, δηλώνονται ως αναπτήρες που ξαναγεμίζουν ή/και με ανταλλακτικό πυρόλιθο παρόλο που πρακτικά δεν είναι τέτοιοι.

(4) Επιπλέον, υποβλήθηκε μια αίτηση ώστε αυτές οι εισαγωγές να αποτελέσουν αντικείμενο καταχώρησης από τις τελωνειακές αρχές δυνάμει του άρθρου 14 παράγραφος 5 του κανονισμού (ΕΚ) αριθ. 384/96 (που στο εξής καλείται «βασικός κανονισμός») και, όσο αυτό είναι αιτιολογημένο, να επεκταθεί ο προαναφερόμενος δασμός αντιντάμπινγκ σ' αυτές τις εισαγωγές.

(5) Η αίτηση περιείχε επαρκή εκ πρώτης όψεως αποδεικτικά στοιχεία, σύμφωνα με τις απαιτήσεις του άρθρου 13 του βασικού κανονισμού, για την έναρξη έρευνας όσον αφορά την, κατά τους ισχυρισμούς, καταστρατήγηση των ισχυόντων μέτρων. Επομένως, με τον κανονισμό (ΕΚ) αριθ. 971/98 (5), η Επιτροπή άρχισε έρευνα.

Β. ΕΡΕΥΝΑ

(6) Η Επιτροπή ενημέρωσε τους αντιπροσώπους της Λαϊκής Δημοκρατίας της Κίνας, του Χονγκ Κονγκ, του Μακάο και της Ταϊβάν για την έναρξη της έρευνας. Απεστάλησαν ερωτηματολόγια στους κοινοτικούς εισαγωγείς και εξαγωγείς, οι οποίοι αναφέρονται στην αίτηση, καθώς και στους εξαγωγείς που είναι γνωστοί από την προηγούμενη έρευνα και σε άλλα ενδιαφερόμενα μέρη τα οποία εμφανίστηκαν εντός της προβλεπόμενης προθεσμίας. Απαντήσεις στα ερωτηματολόγια παραλήφθηκαν από ένα παραγωγό στο Μακάο και από το συνδεδεμένο εξαγωγέα του, από έναν όμιλο εταιρειών εισαγωγών με συνδεδεμένες εταιρείες αγορών που είναι εγκατεστημένες και εξάγουν από την Άπω Ανατολή και από τρεις μη συνδεδεμένους εισαγωγείς.

(7) Η Επιτροπή πραγματοποίησε επισκέψεις επαλήθευσης στις εγκαταστάσεις των ακόλουθων εταιρειών:

Παραγωγός

- Fαbrica de Isqueiro Macau Lda (FDI) - Μακάο

Συνδεδεμένοι εξαγωγείς

- Gladstrong Investments Limited - Hong Kong (που είναι συνδεδεμένος με την FDI)

- Pollyflame Concept (HK) Ltd - Hong Kong (εταιρεία αγορών για την Polly Concept Group Europe)

Εισαγωγείς

- Heinz Trφber GmbH & Co - Γερμανία

(8) Η περίοδος της έρευνας ήταν από την 1η Ιανουαρίου 1997 έως τις 31 Μαρτίου 1998.

Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. ΛΑΪΚΗ ΔΗΜΟΚΡΑΤΙΑ ΤΗΣ ΚΙΝΑΣ

1.1. Πρακτική υπό αμφισβήτηση

(9) Στην αίτηση προβάλλεται ο ισχυρισμός ότι οι παραγωγοί αναπτήρων τσέπης στην Κίνα έχουν προσθέσει μια βαλβίδα που επιτρέπει να ξαναγεμίζουν οι αναπτήρες μιας χρήσης, για να ταξινομούνται ως αναπτήρες που ξαναγεμίζουν για τελωνειακούς λόγους και, επομένως, να υπάγονται σε διαφορετικό κωδικό ΣΟ ο οποίος δεν υπόκειται στα ισχύοντα μέτρα. Προβλήθηκε επίσης ο ισχυρισμός ότι αυτοί οι αναπτήρες (που στο εξής αποκαλούνται «αναπτήρες μιας χρήσης που ξαναγεμίζουν») στην πρακτική δεν πωλούνται ούτε χρησιμοποιούνται ως αναπτήρες που ξαναγεμίζουν.

1.2. Ομοειδές προϊόν

(10) Στην προηγούμενη έρευνα, διαπιστώθηκε ότι οι αναπτήρες μιας χρήσης που ξαναγεμίζουν από την Κίνα ήταν παρόμοιοι σε όλα τα χαρακτηριστικά τους με τους αναπτήρες μιας χρήσης που δεν ξαναγεμίζουν, εκτός από την προσθήκη της βαλβίδας η οποία θεωρήθηκε ανώφελη, εφόσον αυτοί οι αναπτήρες στην πρακτική θεωρούνται και χρησιμοποιούνται από τους καταναλωτές ως μιας χρήσης (βλέπε αιτιολογικές σκέψεις 16 έως 21). Επομένως, καθορίστηκε ότι αυτοί οι αναπτήρες ήταν ομοειδείς με τους αναπτήρες που υπόκεινται στα ισχύοντα μέτρα.

1.3. Αλλαγές στον τύπο του εμπορίου

(11) Δεν υποβλήθηκαν στοιχεία από τους παραγωγούς ή εξαγωγείς αναπτήρων στη Λαϊκή Δημοκρατία της Κίνας. Ωστόσο, υποβλήθηκαν πληροφορίες από έναν εισαγωγέα που συνεργάστηκε και ο οποίος αγόρασε αναπτήρες μιας χρήσης που ξαναγεμίζουν κατά τη διάρκεια της έρευνας, και από μια εταιρεία του Χονγκ Κονγκ που ήταν συνδεδεμένη με τον παραγωγό του Μακάο που συνεργάστηκε, και ο οποίος εξήγαγε αυτούς τους αναπτήρες στην Κοινότητα. Από κοινού, αντιπροσώπευαν το 15 % των συνολικών εισαγωγών αναπτήρων που ξαναγεμίζουν από τη Λαϊκή Δημοκρατία της Κίνας στην Κοινότητα κατά την περίοδο της έρευνας. Λόγω αυτού του χαμηλού βαθμού συνεργασίας, εξετάστηκε η αλλαγή του τύπου του εμπορίου με βάση τις πληροφορίες της Eurostat.

(12) Σύμφωνα με την Eurostat, οι εισαγωγές στην Κοινότητα αναπτήρων που ξαναγεμίζουν από τη Λαϊκή Δημοκρατία της Κίνας, αυξήθηκαν σημαντικά από 22,8 εκατομμύρια μονάδες το 1994 σε 144 εκατομμύρια μονάδες το 1997. Παράλληλα, οι εισαγωγές αναπτήρων μιας χρήσης που δεν ξαναγεμίζουν από τη Λαϊκή Δημοκρατία της Κiνας μειώθηκαν από 133,5 εκατομμύρια μονάδες το 1994 σε 6,8 εκατομμύρια μονάδες το 1997.

(13) Ένα μέρος των εισαγωγών αναπτήρων που ξαναγεμίζουν, συνίσταται σε αναπτήρες που ξαναγεμίζουν και οι οποίοι σαφώς δεν είναι μιας χρήσης. Ωστόσο, η μέση τιμή μονάδας που μειώθηκε απότομα από 0,37 Ecu το 1993 σε 0,19 το 1994 και σε 0,10 Ecu το 1997, αποτελεί ισχυρό αποδεικτικό στοιχείο σχετικά με το ότι οι αναπτήρες μιας χρήσης που ξαναγεμίζουν αντιπροσωπεύουν τη μεγάλη πλειοψηφία εισαγωγών από το 1994 και μετέπειτα. Επιπλέον, αυτή η μέση τιμή του 1997 είναι ακόμη χαμηλότερη από τη μέση ανά μονάδα τιμή των κινεζικών αναπτήρων μιας χρήσης που δεν ξαναγεμίζουν από την Κίνα, του ίδίου έτους.

(14) Αυτή η εξέλιξη των ποσοτήτων και των τιμών συνέπεσε με την έναρξη της έρευνας επανεξέτασης για τους κινεζικούς αναπτήρες μιας χρήσης που δεν ξαναγεμίζουν στα τέλη του 1993 (6), με την επιβολή υψηλότερου δασμού αντιντάμπινγκ το 1995.

1.4. Ανεπαρκής αιτία ή οικονομική αιτιολόγηση

(15) Η Επιτροπή εξέτασε κατά πόσον η προσθήκη βαλβίδας στους βασικούς αναπτήρες μιας χρήσης μπορούσε να αιτιολογηθεί επαρκώς για οποιουσδήποτε άλλους λόγους εκτός από την αποφυγή του ισχύοντος δασμού αντιντάμπινγκ. Εξετάζοντας αυτό το θέμα, ανέλυσε τα ακόλουθα αποδεικτικά στοιχεία:

(16) Υπήρξε μια σημαντική αλλαγή στη γενική διάρθρωση των εισαγωγών αναπτήρων, τόσο εκείνων που ξαναγεμίζουν όσο και των αναπτήρων που δεν ξαναγεμίζουν, στην Κοινότητα κατά την περίοδο 1994 έως 1997. Ενώ το 1994 οι εισαγωγές κινεζικών αναπτήρων που ξαναγεμίζουν, αντιστοιχούσαν σε 7,6 % των συνολικών εισαγωγών αναπτήρων, το 1997 αυτό το ποσοστό είχε αυξηθεί σε 44,2 %. Κατά την ίδια περίοδο, οι εισαγωγές αναπτήρων μιας χρήσης που δεν ξαναγεμίζουν, από τη Λαϊκή Δημοκρατία της Κίνας, μειώθηκαν από 45,0 % σε 2,1 % των συνολικών εισαγωγών αναπτήρων. Αυτή η υποκατάσταση αναπτήρων που ξαναγεμίζουν από τους αναπτήρες που δεν ξαναγεμίζουν, δεν έγινε για τις εισαγωγές στην Κοινότητα από κάθε άλλη τρίτη χώρα.

(17) Οι συνολικές εισαγωγές αναπτήρων στην Κοινότητα παρέμειναν σχετικά σταθερές μεταξύ του 1994 και του 1997 παρά τη μεγάλη αύξηση της αναλογίας εισαγωγών αναπτήρων μιας χρήσης που ξαναγεμίζουν κατά την ίδια περίοδο. Σύμφωνα με τις παρατηρήσεις που υποβλήθηκαν από τα ενδιαφερόμενα μέρη, η συνολική κοινοτική κατανάλωση αναπτήρων (που γεμίζουν και που δεν ξαναγεμίζουν) φαίνεται ότι έμεινε σχετικά σταθερή καθ' όλη τη διάρκεια της περιόδου. Υπάρχει ισχυρό ενδεχόμενο να μειωθεί η συνολική κατανάλωση αναπτήρων, αν οι αναπτήρες μιας χρήσης που ξαναγεμίζουν μπορούν όντως να ξαναγεμίσουν.

(18) Σύμφωνα με τα δείγματα που υπέβαλαν στην Επιτροπή τα μέρη που συνεργάστηκαν, οι πυρόλιθοι στους αναπτήρες μιας χρήσης που ξαναγεμίζουν είναι οι ίδιοι με τους πυρόλιθους των αναπτήρων μιας χρήσης που δεν ξαναγεμίζουν. Επομένως, αν ο αναπτήρας ξαναγεμίσει τότε γενικά πρέπει να αντικατασταθεί και ο πυρόλιθος. Ωστόσο, η Επιτροπή διαπίστωσε ότι, αφενός, οι πυρόλιθοι δεν ήταν διαθέσιμοι σε όλες τις περιοχές της Κοινότητας, ενώ, αφετέρου, δεν ήταν γενικά πρακτικό και συχνά δυνατό να μπορεί ο συνήθης καταναλωτής να αλλάξει τον πυρόλιθο.

(19) Παρά τις επιφυλάξεις που διατυπώνονται ανωτέρω, για το μέσο καταναλωτή της Κοινότητας, η εξοικονόμηση του μέγιστου θεωρητικού κόστους που απορρέει από το ξαναγέμισμα αναπτήρων μιας χρήσης που ξαναγεμίζουν (λαμβανομένου υπόψη του κόστους του δοχείου αερίου) θα ήταν ελάχιστη (περίπου 2 Ecu ετησίως). Υπό αυτές τις συνθήκες, δεν φαίνεται πιθανό να δεχτεί ο καταναλωτής της Κοινότητας να εμπλακεί στη διαδικασία αντικατάστασης του πυρόλιθου και ξαναγεμίσματος του αναπτήρα.

(20) Τα αποτελέσματα των ελέγχων που διεξήχθησαν από μία τελωνειακή αρχή, και οι γνώμες που εξέφρασαν πολλά ενδιαφερόμενα μέρη έδειξαν ότι οι αναπτήρες μιας χρήσης που ξαναγεμίζουν δεν μπορούσαν πάντοτε να ξαναγεμίσουν, και συχνά σταματούσαν να λειτουργούν ακόμη και πριν από τη λήξη ενός δοχείου αερίου. Επιπλέον, συχνά δεν συνοδεύονται από οδηγίες ξαναγεμίσματος και με προειδοποιήσεις όπως απαιτείται από τα διεθνή πρότυπα για την ασφάλεια των αναπτήρων, ISO 9994.

(21) Για λόγους εμπορίας, για παράδειγμα όσον αφορά τη συσκευασία, τα φυλλάδια και τη διαφήμιση, οι αναπτήρες μιας χρήσης που ξαναγεμίζουν δεν διακρίνονται από τους αναπτήρες μιας χρήσης που δεν ξαναγεμίζουν και τα κυκλώματα διανομής τους είναι παρόμοια.

(22) Τα ανωτέρω σημεία επιβεβαιώνουν τις παρατηρήσεις που υπέβαλαν οι εξαγωγείς και οι εισαγωγείς αναπτήρων μιας χρήσης που ξαναγεμίζουν ότι, υπό κανονικές συνθήκες, οι καταναλωτές της Κοινότητας δεν θα ξαναγέμιζαν τους αναπτήρες μιας χρήσης που ξαναγεμίζουν.

(23) Οι αναπτήρες μιας χρήσης που ξαναγεμίζουν και αποτελούν αντικείμενο της έρευνας, αντιστοιχούν σε ένα από τα πρώτα ιαπωνικά μοντέλα αναπτήρων μιας χρήσης που δεν ξαναγεμίζουν και που υιοθέτησαν οι κινέζοι κατασκευαστές περίπου πριν από δέκα χρόνια. Το βασικό σχέδιο ενσωματώνει ένα πλαστικό σώμα δοχείου. Οι κινέζοι παραγωγοί δεν προσπάθησαν να εισάγουν συμπληρωματικά χαρακτηριστικά ή βελτιώσεις σ' αυτό το βασικό σχέδιο, εκτός για έναν μηχανισμό ασφαλείας για τα παιδιά για την αμερικανική αγορά (που απαιτείται από τη νομοθεσία από το 1995) και τη βαλβίδα που επιτρέπει να ξαναγεμίζει ο αναπτήρας για την αγορά της Κοινότητας.

(24) Βάσει των ανωτέρω, δεν διαπιστώθηκε καμία αιτία ή οικονομική αιτιολόγηση για την προσθήκη της βαλβίδας αυτής στο βασικό αναπτήρα μιας χρήσης, εκτός από την επιβολή των ισχυόντων μέτρων.

1.5. Υπονόμευση του διορθωτικού χαρακτήρα των ισχυόντων μέτρων

(25) Όπως αναφέρεται στο προηγούμενο τμήμα, οι κινεζικοί αναπτήρες μιας χρήσης που ξαναγεμίζουν είναι ανταγωνιστικοί στο τμήμα της κοινοτικής αγοράς που αφορά τους αναπτήρες μιας χρήσης. Έτσι, όπως υποδεικνύεται ανωτέρω, το μεγαλύτερο τμήμα αυτών των εισαγωγών δεν μπορεί να χρησιμοποιηθεί και δεν χρησιμοποιείται ως αναπτήρες που ξαναγεμίζουν.

(26) Όσον αφορά τις ποσότητες, οι συνολικές εισαγωγές κινεζικών αναπτήρων που ξαναγεμίζουν αντιστοιχούσαν στο 25 % περίπου της υπολογιζόμενης κατανάλωσης της Κοινότητας και στο 50 % περίπου των συνολικών εισαγωγών αναπτήρων κατά την περίοδο της έρευνας. Αυτό ήταν συγκρίσιμο με τις αναλογίες των κινεζικών αναπτήρων μιας χρήσης που δεν ξαναγεμίζουν, οι οποίοι καταναλώθηκαν και εισήχθησαν το 1994 (δηλαδή αμέσως πριν από την επιβολή του αυξημένου δασμού που επιβλήθηκε μετά την πλήρη επανεξέταση η οποία κάλυψε το ντάμπινγκ, τη ζημία και τα συμφέροντα της Κοινότητας). Έτσι, φαίνεται ότι υπήρξε μία σαφής υποκατάσταση εφόσον ο συνολικός όγκος των εισαγωγών αναπτήρων που γεμίζουν και που δεν ξαναγεμίζουν από τη Λαϊκή Δημοκρατία της Κίνας, παρέμεινε σε σχετικά ίδια επίπεδα.

(27) Όσον αφορά τις τιμές, η μέση τιμή εισαγωγής, μετά την καταβολή του δασμού, για τους αναπτήρες μιας χρήσης που ξαναγεμίζουν, και την οποία ανέφεραν οι εταιρείες που συνεργάστηκαν κατά την περίοδο της έρευνας, ήταν 0,047 Ecu ενώ η αντίστοιχη τιμή για όλους τους αναπτήρες που ξαναγεμίζουν με βάση τα στοιχεiα της Eurostat ήταν 0,095 Ecu. Παρά το γεγονός ότι η τελευταία τιμή είναι σημαντικά υψηλότερη από την τιμή που έχει καθοριστεί για τα μέρη που συνεργάστηκαν, δεδομένου ότι περιλαμβάνει επίσης τους αναπτήρες που σαφώς ξαναγεμίζουν, μπορεί να συγκριθεί με την τιμή εισαγωγής που αποτελεί αντικείμενο ντάμπινγκ και προκαλεί ζημία, μετά την καταβολή του τελωνειακού δασμού, η οποία καθορίστηκε για τους αναπτήρες μιας χρήσης που δεν ξαναγεμίζουν στην προηγούμενη έρευνα (0,081 Ecu). Επιπλέον, και οι δύο τιμές εισαγωγής που καθορίστηκαν στην τρέχουσα έρευνα, είναι σημαντικά χαμηλότερες από την τιμή εισαγωγής 0,146 Ecu που ήταν η τιμή η οποία είχε καθοριστεί στην προηγούμενη έρευνα, και με την οποία θα μπορούσαν να εξουδετερωθούν οι ζημιογόνες επιπτώσεις του ντάμπινγκ.

(28) Επομένως, μπορεί να συναχθεί το συμπέρασμα ότι οι εισαγωγές αναπτήρων μιας χρήσης που ξαναγεμίζουν υπονομεύουν σημαντικά, τόσο όσον αφορά την ποιότητα όσο και τις τιμές, τον διορθωτικό χαρακτήρα του δασμού αντιντάμπινγκ που έχει επιβληθεί στους αναπτήρες μιας χρήσης που δεν ξαναγεμίζουν, καταγωγής Λαϊκής Δημοκρατίας της Κίνας.

1.6. Αποδεικτικά στοιχεία ως προς το ντάμπινγκ

(29) Η μέση τιμή εξαγωγής FOB στα σύνορα της Κίνας, για τους αναπτήρες μιας χρήσης που ξαναγεμίζουν, από τις δύο εταιρείες που συνεργάστηκαν, και που αναφέρονται στην αιτιολογική σκέψη 11, κατά την περίοδο της έρευνας, ήταν 0,044 Ecu. Η μέση τιμή εισαγωγής cif στα σύνορα της Κοινότητας με βάση τα στοιχεία της Eurostat για όλους του κινεζικούς αναπτήρες που ξαναγεμίζουν (μιας χρήσης ή όχι) κατά την ίδια περίοδο ήταν 0,094 Ecu που αντιστοιχεί σε 0,092 Ecu σε βάση FOB στα σύνορα της Κίνας. Αυτές οι δύο τιμές FOB είναι σημαντικά χαμηλότερες από την κανονική αξία 0,144 Ecu που καθορίστηκε στην προηγούμενη έρευνα και επομένως υπάρχει σαφής απόδειξη ότι έχουν ασκηθεί πρακτικές ντάμπινγκ.

1.7. Συμπέρασμα

(30) Υπό αυτές τις συνθήκες, τα ισχύοντα μέτρα πρέπει να επεκταθούν στους αναπτήρες μιας χρήσης που ξαναγεμίζουν, καταγωγής Λαϊκής Δημοκρατίας της Κίνας.

(31) Τα ισχύοντα μέτρα δεν πρέπει να επεκταθούν σε όλους τους αναπτήρες που ξαναγεμίζουν, αλλά μόνο σε εκείνους οι οποίοι είναι σαφώς όμοιοι με τους αναπτήρες μιας χρήσης που δεν ξαναγεμίζουν. Ένα κατώτατο όριο αξίας, μαζί με μία φυσική περιγραφή (π.χ. πλαστικό σώμα δοχείου), φαίνεται η καταλληλότερη προσέγγιση για τον προσδιορισμό αυτών των αναπτήρων.

(32) Η έρευνα έδειξε ότι οι αναπτήρες μιας χρήσης που ξαναγεμίζουν εισάγονται στην Κοινότητα σε μέση τιμή cif 0,046 Ecu. Ωστόσο, δεν θα ήταν σκόπιμο να καθοριστεί το κατώτατο όριο κάτω της κανονικής αξίας που έχει καθοριστεί στην προηγούμενη έρευνα (προσαρμοσμένη σε βάση cif στα σύνορα της Κοινότητας) που ήταν χαμηλότερο από το κατώτατο όριο της ζημίας.

(33) Κατά συνέπεια, ο υπάρχων δασμός θα πρέπει να επεκταθεί στους αναπτήρες μιας χρήσης που ξαναγεμίζουν και που έχουν πλαστικό σώμα δοχείου, που υπάγονται στον κωδικό ΣΟ ex 9613 20 90, οι οποίοι εισάγονται από τη Λαϊκή Δημοκρατία της Κίνας, με ανά τεμάχιο αξία ελεύθερο στα σύνορα της Κοινότητας, πριν από την καταβολή του δασμού, μικρότερη των 0,15 ευρώ.

2. ΤΑΪΒΑΝ

2.1. Πρακτική υπό αμφισβήτηση

(34) Στην αίτηση προβάλλεται ο ισχυρισμός ότι οι εισαγωγές αναπτήρων μιας χρήσης που δεν ξαναγεμίζουν, από την Ταϊβάν, καταστρατηγούν τα ισχύοντα μέτρα. Η αίτηση ανέφερε ότι δεν υπάρχει παραγωγή αναπτήρων μιας χρήσης που δεν ξαναγεμίζουν στην Ταϊβάν και, ότι επομένως, αυτές οι εισαγωγές στην Κοινότητα, που καταχωρήθηκαν από την Eurostat, συνίστανται σε αναπτήρες μιας χρήσης που δεν ξαναγεμίζουν, καταγωγής Λαϊκής Δημοκρατίας της Κίνας, οι οποίες έχουν δηλωθεί εσφαλμένως ως καταγωγής Ταϊβάν. Αυτός ο ισχυρισμός εξετάστηκε με βάση τις διατάξεις του άρθρου 13 παράγραφος 1 του βασικού κανονισμού.

(35) Καταρχήν, υπενθυμίζεται ότι καμία εταιρεία από την Ταϊβάν δεν συνεργάστηκε στην έρευνα, παρά το γεγονός ότι απεστάλησαν 29 ερωτηματολόγια σε εξαγωγείς της Ταϊβάν και ότι οι αρχές της Ταϊβάν είχαν ενημερωθεί δεόντως. Οι συναλλαγές τις οποίες ανέφεραν οι εισαγωγείς που συνεργάστηκαν κατά την περίοδο της έρευνας, δεν συμπεριλάμβαναν εισαγωγές που είχαν αποσταλεί από την Ταϊβάν. Ένας εισαγωγέας ισχυρίστηκε κατά την περίοδο της έρευνας ότι υπήρχε παραγωγή του εν λόγω προϊόντος στην Ταϊβάν. Ο εισαγωγέας δεν έδωσε, ωστόσο, λεπτομέρειες σχετικά με τον προμηθευτή του, ούτε ακόμη την ονομασία του. Ζητήθηκε από αυτόν τον εισαγωγέα να συμπληρώσει ένα ερωτηματολόγιο αλλά εν συνεχεία δεν παραλήφθηκε καμία απάντηση.

(36) Κατά τη διάρκεια της έρευνας, η Επιτροπή εξέτασε τα στατιστικά στοιχεία εξαγωγών της Ταϊβάν αναπτήρων μιας χρήσης που δεν ξαναγεμίζουν. Σύμφωνα με αυτά τα στατιστικά στοιχεία, κατά την περίοδο της έρευνας, οι εξαγωγές της Ταϊβάν αντιστοιχούσαν στο ήμισυ περίπου των κοινοτικών εισαγωγών από την Ταϊβάν, όπως φαίνεται στην Eurostat.

(37) Υπό αυτές συνθήκες, συνάγεται το συμπέρασμα, σύμφωνα με το άρθρο 18 του βασικού κανονισμού, ότι οι εισαγωγές από την Ταϊβάν που δεν μπορούσαν να ληφθούν υπόψη με βάση τα στατιστικά στοιχεία των εξαγωγών της Ταϊβάν, έπρεπε να θεωρηθούν ως καταγωγής Λαϊκής Δημοκρατίας της Κίνας που είχαν μεταφορτωθεί μέσω της Ταϊβάν. Σ' αυτό το πλαίσιο, θα πρέπει να αναφερθεί ότι υπήρξαν αποδεικτικά στοιχεία για πλαστογραφημένα πιστοποιητικά καταγωγής όσον αφορά τους αναπτήρες μιας χρήσης που ήταν, κατά τους ισχυρισμούς, από τη Λαϊκή Δημοκρατία της Κίνας και οι οποίοι δηλώθηκαν εσφαλμένως ότι ήταν καταγωγής Ταϊβάν.

(38) Όσον αφορά τις υπόλοιπες εισαγωγές από την Ταϊβάν, έπρεπε να γίνουν επίσης προσδιορισμοί με βάση τα διαθέσιμα γεγονότα σύμφωνα με το άρθρο 18 του βασικού κανονισμού. Η δήλωση του προαναφερόμενου εισαγωγέα, τόνιζε ότι υπήρχε ένας παραγωγός αναπτήρων στην Ταϊβάν. Ωστόσο, κατά τη διάρκεια της έρευνας, τα μέρη που συνεργάστηκαν έδειξαν ότι, σύμφωνα με τις πληροφορίες τους, δεν υπήρχε πραγματική παραγωγή αναπτήρων μιας χρήσης που δεν ξαναγεμίζουν στην Ταϊβάν, εκτός ίσως για τις πωλήσεις στην εγχώρια αγορά. Επιπλέον, παρατήρησαν ότι η παραγωγή αυτού του τύπου αναπτήρων, για εξαγωγή, δεν είναι πλέον οικονομική στην Ταϊβάν και ότι όλοι οι εξάγοντες κατασκευαστές αναπτήρων της Ταϊβάν έχουν μεταφέρει την παραγωγή τους αναπτήρων μιας χρήσης που δεν ξαναγεμίζουν, στη Λαϊκή Δημοκρατία της Κίνας. Με βάση τα ανωτέρω, η Επιτροπή συνήγαγε το συμπέρασμα ότι αυτές οι άλλες εισαγωγές από την Ταϊβάν είχαν επίσης μεταφορτωθεί μέσω αυτής της χώρας, αλλά, ήταν καταγωγής Λαϊκής Δημοκρατίας της Κίνας. Σ' αυτό το πλαίσιο πρέπει επίσης να αναφερθεί ότι, ακόμα και εάν υπάρχει κάποια παραγωγή αναπτήρων στην Ταϊβάν, δεν υπάρχουν ενδείξεις όσον αφορά την αναλογία των εξαγωγών που θα αντιπροσώπευε αυτή η παραγωγή και, επιπλέον, δεδομένου ότι κανένας παραγωγός της Ταϊβάν δεν συνεργάστηκε κατά την έρευνα, θεωρήθηκε ότι οποιαδήποτε πράξη παραγωγής στην Ταϊβάν, που εξετάστηκε με βάση τα κριτήρια του άρθρου 13 παράγραφος 2 του βασικού κανονισμού, θα καταστρατηγούσε τα ισχύοντα μέτρα.

2.2. Αλλαγές στον τύπο του εμπορίου

(39) Τα στοιχεία της Eurostat δείχνουν ότι οι εισαγωγές αναπτήρων μιας χρήσης που δεν ξαναγεμίζουν από την Ταϊβάν αυξήθηκαν από 7,5 εκατομμύρια μονάδες το 1994 σε 37 εκατομμύρια μονάδες το 1995. Αυτή η περίοδος καλύπτει βασικά την περίοδο από την έναρξη της έρευνας επανεξέτασης μέχρι την επιβολή του προσαυξημένου δασμού αντιντάμπινγκ στις εισαγωγές από τη Λαϊκή Δημοκρατία της Κίνας. Εν συνεχεία, οι εισαγωγές από την Ταϊβάν μειώθηκαν σε 33 εκατομμύρια μονάδες το 1996 και περαιτέρω σε 16 εκατομμύρια μονάδες το 1997. Τα στατιστικά στοιχεία για τις εξαγωγές της Ταϊβάν δείχνουν μία παρόμοια εξέλιξη, παρόλο που, όπως αναφέρεται ανωτέρω αντιστοιχούν μόνο στο ήμισυ των εισαγωγών που ανέφερε η Eurostat. Παράλληλα, και όπως αναφέρεται ανωτέρω, οι όγκοι των εισαγωγών αναπτήρων μιας χρήσης που δεν ξαναγεμίζουν από τη Λαϊκή Δημοκρατία της Κίνας, μειώθηκαν από 133,5 εκατομμύρια μονάδες το 1994 σε 6,8 εκατομμύρια μονάδες το 1997.

(40) Επομένως, υπήρξε κάποια αλλαγή στον τύπο του εμπορίου μεταξύ της Ταϊβάν, της Λαϊκής Δημοκρατίας της Κίνας και της Κοινότητας, δηλαδή οι εισαγωγές αναπτήρων μιας χρήσης που δεν ξαναγεμίζουν από τη Λαϊκή Δημοκρατία της Κίνας έχουν εν μέρει αντικατασταθεί από τις εισαγωγές αυτών των αναπτήρων από την Ταϊβάν.

2.3. Ανεπαρκής αιτία ή οικονομική αιτιολόγηση

(41) Όπως αναφέρεται ανωτέρω, η απότομη αύξηση των εισαγωγών αναπτήρων μιας χρήσης που δεν ξαναγεμίζουν από την Ταϊβάν, αφενός, και η αύξηση των εισαγωγών από τη Λαϊκή Δημοκρατία της Κίνας, αφετέρου, έλαβαν χώρα αμέσως μετά την επιβολή του προσαυξημένου δασμού αντιντάμπινγκ επί των εισαγωγών αυτών των αναπτήρων από τη Λαϊκή Δημοκρατία της Κίνας, το Μάιο του 1995.

(42) Με βάση τις παρατηρήσεις των μερών που συνεργάστηκαν ότι το αυξημένο κόστος παραγωγής κατέστησε μη ανταγωνιστική την παραγωγή αναπτήρων μιας χρήσης που δεν ξαναγεμίζουν στην Ταϊβάν, και επειδή δεν υπήρξαν άλλες πληροφορίες σχετικά με αυτό, συνήχθη το συμπέρασμα ότι δεν υπήρχε οικονομική αιτιολόγηση ή άλλη αιτία για την αλλαγή του τύπου του εμπορίου εκτός από την επιβολή των ισχυόντων μέτρων.

2.4. Υπονόμευση του διορθωτικού χαρακτήρα των ισχυόντων μέτρων

(43) Επειδή δεν υποβλήθηκαν πληροφορίες από τα μέρη που συνεργάστηκαν, χρησιμοποιήθηκαν οι μέσες ανά μονάδα αξίες με βάση τα στοιχεία της Eurostat, καθορίζοντας μία μέση τιμή εισαγωγής, προσαρμοσμένη σε επίπεδο μετά την καταβολή του δασμού 0,098 Ecu από την Ταϊβάν κατά την περίοδο της έρευνας. Αυτή η τιμή μπορεί να συγκριθεί με την αντίστοιχη τιμή εισαγωγής που αποτελεί αντικείμενο ντάμπινγκ από τη Λαϊκή Δημοκρατία της Κίνας, και η οποία διαπιστώθηκε κατά την προηγούμενη έρευνα (0,081 Ecu). Είναι επίσης σημαντικά χαμηλότερη από την τιμή στην προηγούμενη έρευνα με την οποία θα μπορούσαν να εξουδετερωθούν οι ζημιογόνες επιπτώσεις ντάμπινγκ, δηλαδή 0,146 Ecu. Θα πρέπει να αναφερθεί ότι οι τιμές εισαγωγής από την Ταϊβάν ήταν σημαντικά χαμηλότερες από αυτήν την τιμή κατά την περίοδο 1994 έως 1996, και ότι έφθασαν το χαμηλότερο μέσο επίπεδό τους (0,038 Ecu) το 1995.

(44) Όσον αφορά τις ποσότητες, σύμφωνα με την Eurostat, κατά την περίοδο της έρευνας, οι εισαγωγές από την Ταϊβάν αντιστοιχούσαν στο 2,5 % της συνολικής κοινοτικής αγοράς αναπτήρων μιας χρήσης, και στο 4,8 % των συνολικών εισαγωγών (συμπεριλαμβανομένων των κινεζικών αναπτήρων που ξαναγεμίζουν) σε σύγκριση με το 0,3 % και το 1,1 % αντιστοίχως το 1993. Στο υψηλότερο σημείο τους (1995) οι εισαγωγές από την Ταϊβάν αντιστοιχούσαν σε περίπου 10 % των συνολικών εισαγωγών, ή σε 6 % της κοινοτικής κατανάλωσης αναπτήρων μιας χρήσης. Η μείωση των εισαγωγών αναπτήρων μιας χρήσης που δεν ξαναγεμίζουν στην Κοινότητα από τη Λαϊκή Δημοκρατία της Κίνας αναφέρεται ήδη ανωτέρω στην αιτιολογική σκέψη 39.

(45) Επομένως, συνήχθη το συμπέρασμα ότι, οι εισαγωγές αναπτήρων μιας χρήσης που δεν ξαναγεμίζουν από την Ταϊβάν αντικατέστησαν εν μέρει τις εισαγωγές αναπτήρων μιας χρήσης που δεν ξαναγεμίζουν από τη Λαϊκή Δημοκρατία της Κίνας και ότι, επομένως, υπονόμευσαν, τόσο όσον αφορά την ποσότητα όσο και τις τιμές, τις διορθωτικές επιπτώσεις του δασμού αντιντάμπινγκ που έχει επιβληθεί στους αναπτήρες μιας χρήσης που δεν ξαναγεμίζουν, καταγωγής Λαϊκής Δημοκρατίας της Κίνας.

2.5. Αποδεικτικά στοιχεία ως προς το ντάμπινγκ

(46) Συνήχθη το συμπέρασμα, με βάση τις διαθέσιμες πληροφορίες που υπέβαλαν οι καταγγέλλοντες και η Eurostat, ότι οι αναπτήρες μιας χρήσης που δεν ξαναγεμίζουν κινεζικής καταγωγής, οι οποίες, ωστόσο, αποστέλλονται στην Κοινότητα από την Ταϊβάν, εισήχθησαν σε τιμές που αποτελούσαν αντικείμενο ντάμπινγκ, σε σύγκριση με την κανονική αξία που είχε καθοριστεί στην προηγούμενη έρευνα. Ως προς αυτό, θα πρέπει να αναφερθεί ότι η κανονική αξία που καθορίστηκε στην προηγούμενη έρευνα ήταν 0,144 Ecu ανά μονάδα ενώ η μέση τιμή εισαγωγής, προσαρμοσμένη σε επίπεδο FOB Ταϊβάν κατά την περίοδο της έρευνας, ήταν 0,092 Ecu.

2.6. Συμπέρασμα

(47) Με βάση τα ανωτέρω, τα ισχύοντα μέτρα θα πρέπει να επεκταθούν στις εισαγωγές αναπτήρων μιας χρήσης από την Ταϊβάν.

3. ΧΟΝΓΚ ΚΟΝΓΚ

3.1. Πρακτική υπό αμφισβήτηση

(48) Στην αίτηση προβάλλεται ο ισχυρισμός ότι οι εισαγωγές αναπτήρων μιας χρήσης που δεν ξαναγεμίζουν από το Χονγκ Κονγκ, καταστρατηγούν τα ισχύοντα μέτρα. Η αίτηση ανέφερε ότι δεν υπάρχει παραγωγή αναπτήρων μιας χρήσης που δεν ξαναγεμίζουν στο Χονγκ Κονγκ και ότι, επομένως, αυτές οι εισαγωγές, στην Κοινότητα, που καταχωρήθηκαν από την Eurostat, συνίστανται σε αναπτήρες μιας χρήσης που δεν ξαναγεμίζουν, καταγωγής Λαϊκής Δημοκρατίας της Κίνας, οι οποίες έχουν δηλωθεί εσφαλμένως ως καταγωγής Χονγκ Κονγκ.

(49) Κανένας παραγωγός στο Χονγκ Κονγκ δεν εμφανίστηκε κατά την περίοδο της έρευνας. Κατά τη διάρκεια της έρευνας υποβλήθηκαν περαιτέρω πληροφορίες οι οποίες αναφέρουν ότι δεν υπάρχει παραγωγή αναπτήρων μιας χρήσης που δεν ξαναγεμίζουν στο Χονγκ Κονγκ, λόγω των κανονισμών ασφαλείας που περιορίζουν την αποθήκευση αερίου στο έδαφος. Εξετάστηκε, επομένως, το ενδεχόμενο να έχει γίνει μεταφόρτωση, σύμφωνα με τους ισχυρισμούς, με βάση τις διατάξεις του άρθρου 13 παράγραφος 1 του βασικού κανονισμού.

3.2. Υπονόμευση του διορθωτικού χαρακτήρα των ισχυόντων μέτρων

(50) Οι εισαγωγές που καταγράφηκαν ως καταγωγής Χονγκ Κονγκ κατά την περίοδο της έρευνας, αντιστοιχούσαν μόνον στο 1 % της κοινοτικής κατανάλωσης αναπτήρων μιας χρήσης που δεν ξαναγεμίζουν και στο 3,8 % των συνολικών κοινοτικών εισαγωγών αναπτήρων μιας χρήσης που δεν ξαναγεμίζουν.

(51) Κατά τη διάρκεια της παρούσας έρευνας, καθορίστηκε ότι οι αναπτήρες μιας χρήσης που ξαναγεμίζουν, καταγωγής Λαϊκής Δημοκρατίας της Κίνας, ήταν ομοειδή προϊόντα με τους αναπτήρες μιας χρήσης που δεν ξαναγεμίζουν.

(52) Για να αναλυθεί κατά πόσον υπονομεύονται οι διορθωτικές επιπτώσεις των ισχυόντων μέτρων, ήταν αναγκαίο να προσαρμοστεί ο συνολικός όγκος των εισαγωγών για να συμπεριλάβει τους αναπτήρες μιας χρήσης που ξαναγεμίζουν από τη Λαϊκή Δημοκρατία της Κίνας στις συνολικές ποσότητες αναπτήρων μιας χρήσης που δεν ξαναγεμίζουν.

(53) Κατά συνέπεια, η Επιτροπή διαπίστωσε ότι οι εισαγωγές αναπτήρων μιας χρήσης που δεν ξαναγεμίζουν από το Χονγκ Κονγκ, αντιπροσωπεύουν μόνο το 2 % των συνολικών εισαγωγών αναπτήρων που δεν ξαναγεμίζουν, συμπεριλαμβανομένων των αναπτήρων που ξαναγεμίζουν από την Κίνα, στην Κοινότητα κατά την περίοδο της έρευνας. Επιπλέον, αυτές οι εισαγωγές αντιστοιχούν μόνο στο 4,1 % του όγκου των αναπτήρων που εισήχθησαν από τη Λαϊκή Δημοκρατία της Κίνας στην Κοινότητα το 1994, δηλαδή πριν αρχίσει η καταστρατήγηση του μέτρου. Λόγω της μικρής ποσότητας των εισαγωγών που εισήχθησαν από το Χονγκ Κονγκ, η υπονόμευση του διορθωτικού χαρακτήρα των ισχυόντων μέτρων δεν θεωρείται σημαντική. Επομένως, θεωρείται σκόπιμο να περατωθεί η έρευνα κατά της καταστρατήγησης, όσον αφορά τις εισαγωγές αναπτήρων μιας χρήσης που δεν ξαναγεμίζουν από το Χονγκ Κονγκ.

3.3. Συμπέρασμα

(54) Με βάση τα ανωτέρω, τα ισχύοντα μέτρα, δεν θα πρέπει να επεκταθούν στο Χονγκ Κονγκ.

4. ΜΑΚΑΟ

4.1. Πρακτική υπό αμφισβήτηση

(55) Στην αίτηση προβάλλεται ο ισχυρισμός ότι οι εισαγωγές αναπτήρων μιας χρήσης που δεν ξαναγεμίζουν από το Μακάο, καταστρατηγούν τα ισχύοντα μέτρα. Η αίτηση ανέφερε ότι όλες αυτές οι εισαγωγές, στην Κοινότητα, που καταχωρήθηκαν από την Eurostat, συνίστανται σε αναπτήρες μιας χρήσης που δεν ξαναγεμίζουν, καταγωγής Λαϊκής Δημοκρατίας της Κίνας, οι οποίες έχουν δηλωθεί εσφαλμένως ως καταγωγής Μακάο.

(56) Όπως αναφέρεται στις αιτιολογικές σκέψεις 6 και 7, η εταιρεία FDI, ένας παραγωγός που είναι εγκατεστημένος στο Μακάο, εμφανίστηκε, επέστρεψε συμπληρωμένο το ερωτηματολόγιο και, εν συνεχεία, αποτέλεσε αντικείμενο επίσκεψης επαλήθευσης.

(57) Καταρχήν, εξετάστηκε ο ισχυρισμός όσον αφορά αυτόν τον παραγωγό, λαμβανομένων υπόψη των ειδικών κριτηρίων που καθορίζονται στο άρθρο 13 παράγραφος 2 του βασικού κανονισμού και που εφαρμόζονται στις πράξεις συναρμολόγησης, μεταξύ άλλων, σε τρίτη χώρα.

(58) Εν συνεχεία, εξετάστηκε ο ισχυρισμός όσον αφορά τη δυνατότητα να έχουν δηλωθεί στις κοινοτικές τελωνειακές αρχές οι αναπτήρες μιας χρήσης που δεν ξαναγεμίζουν, οι οποίοι μεταφορτώθηκαν από το Μακάο στην Κοινότητα, ως καταγωγής Μακάο, παρόλο που είναι καταγωγής Λαϊκής Δημοκρατίας της Κίνας, καθώς και ότι αυτές οι εισαγωγές καταστρατηγούν έτσι τα ισχύοντα μέτρα αντιντάμπινγκ. Αυτό εξετάστηκε με βάση τις διατάξεις του άρθρου 13 παράγραφος 1 του βασικού κανονισμού, λαμβανομένων υπόψη των διαπιστώσεων που είχαν γίνει όσον αφορά τον παραγωγό του Μακάο.

4.2. Έρευνα για τις εργασίες που πραγματοποιεί ο παραγωγός του Μακάο στο πλαίσιο του άρθρου 13 παράγραφος 2 του βασικού κανονισμού

4.2.1.α) Οι εργασίες άρχισαν ή εν συνεχεία αυξήθηκαν μετά ή ακριβώς πριν από την έναρξη της έρευνας αντιντάμπινγκ και τα εν λόγω μέρη είναι από τη Λαϊκή Δημοκρατία της Κίνας

(59) Η εταιρεία FDI καταχωρήθηκε τον Απρίλιο 1991 και άρχισε την παραγωγή τον Ιανουάριο 1992. Επομένως, υπάρχει άμεση σχέση χρόνου μεταξύ της έναρξης της λειτουργίας και της έναρξης τον Απρίλιο 1990 της αρχικής διαδικασίας αντιντάμπινγκ (7), με τις εισαγωγές αναπτήρων μιας χρήσης που δεν ξαναγεμίζουν καταγωγής, μεταξύ άλλων, της Λαϊκής Δημοκρατίας της Κίνας. Ωστόσο, εκείνη την εποχή η κυριότερη αγορά της FDI ήταν οι ΗΠΑ. Οι πωλήσεις στην Κοινότητα την περίοδο 1992 έως 1994, δεν ήταν σημαντικές.

(60) Τον Δεκέμβριο 1993, η Επιτροπή ανήγγειλε, με ανακοίνωση, την έναρξη επανεξέτασης του κανονισμού (ΕΟΚ) αριθ. 3433/91 όσον αφορά τις εισαγωγές αναπτήρων μιας χρήσης που δεν ξαναγεμίζουν, καταγωγής Λαϊκής Δημοκρατίας της Κίνας. Εν συνεχεία, οι εξαγωγές από την FDI στην Κοινότητα αυξήθηκαν σημαντικά σε πάνω από 60 εκατομμύρια μονάδες το 1997. Τα κυριότερα κριτήρια του άρθρου 13 παράγραφος 2, στοιχείο α) του βασικού κανονισμού, έχουν επομένως πληρωθεί.

4.2.2.β) Τα μέρη (από τη Λαϊκή Δημοκρατία της Κίνας) αποτελούν το 60 % ή πάνω της συνολικής αξίας των μερών του συναρμολογημένου προϊόντος

(61) Για να επιβεβαιωθεί η συμμόρφωση με τα κριτήρια αυτού του ελέγχου, η Επιτροπή στήριξε τις διαπιστώσεις της στις δημοσιονομικές δηλώσεις του ημερολογιακού έτους 1997, που κάλυψαν το 80 % της περιόδου της έρευνας 15 μηνών, εφόσον τα στοιχεία που αφορούσαν αυτήν την περίοδο των 12 μηνών, θεωρήθηκαν αντιπροσωπευτικά για όλη την περίοδο της έρευνας.

(62) Με βάση μια λεπτομερή ανάλυση του κόστους των μερών, καθορίστηκε ότι τα μέρη από τη Λαϊκή Δημοκρατία της Κίνας αποτελούσαν λιγότερο από το 60 % της αξίας των μερών του συναρμολογημένου προϊόντος.

(63) Επομένως, δεν μπορεί να θεωρηθεί ότι η FDI έχει καταστρατηγήσει τους υπό εξέταση δασμούς αντιντάμπινγκ.

4.3. Ισχυρισμός σχετικά με το ότι οι αναπτήρες μιας χρήσης που δεν ξαναγεμίζουν, οι οποίοι μεταφορτώθηκαν από το Μακάο, στην Κοινότητα, έχουν δηλωθεί στις τελωνειακές αρχές της Κοινότητας ως καταγωγής Μακάο, παρόλο που είναι καταγωγής Λαϊκής Δημοκρατίας της Κίνας

(64) Εν συνεχεία, εξετάστηκε κατά πόσον υπήρχαν εξαγωγές που ήταν, κατά τους ισχυρισμούς, καταγωγής Μακάο, εκτός από τις εξαγωγές των προϊόντων που παράγονται από την FDI, οι οποίες θα μπορούσαν να θεωρηθούν ότι καταστρατηγούν τα ισχύοντα μέτρα.

(65) Ως προς αυτό, διαπιστώθηκε ότι οι συνολικές εισαγωγές στην Κοινότητα από το Μακάο, όπως καταγράφηκαν από την Eurostat, κατά την περίοδο από το 1994 μέχρι το τέλος της περιόδου της έρευνας, μπορούν να θεωρηθούν ως εξαγωγές που πραγματοποίησε η FDI.

(66) Επιπλέον, η επιτόπια έρευνα που πραγματοποίησε η Επιτροπή και οι παρατηρήσεις που υπέβαλε στην Επιτροπή η αντιπροσωπεία του Μακάο της πορτογαλικής πρεσβείας έδειξαν ότι, το παραγωγικό δυναμικό και η σημερινή παραγωγή της FDI ήταν επαρκή ώστε να αντιπροσωπεύουν τις συνολικές εξαγωγές, καταγωγής Μακάο.

4.3.1. Συμπέρασμα

(67) Υπ' αυτές τις συνθήκες, τα ισχύοντα μέτρα δεν πρέπει να επεκταθούν στο Μακάο.

Δ. ΑΙΤΗΣΕΙΣ ΓΙΑ ΤΗΝ ΑΠΑΛΛΑΓΗ ΑΠΟ ΤΗΝ ΕΠΕΚΤΑΣΗ ΤΟΥ ΔΑΣΜΟΥ

(68) Η Επιτροπή έλαβε επίσης αιτήσεις για απαλλαγή από την επέκταση του δασμού, από δύο εισαγωγείς οι οποίοι επικοινώνησαν με την Επιτροπή μετά την προθεσμία που καθορίστηκε στον κανονισμό (ΕΚ) αριθ. 971/98, εντός της οποίας τα ενδιαφερόμενα μέρη μπορούσαν να εμφανιστούν.

(69) Ένας εισαγωγέας, η εταιρεία JOJA, Γαλλία, ζήτησε απαλλαγή από τα μέτρα για τρία από τα προϊόντα της. Η Επιτροπή εξέτασε αυτά τα προϊόντα και καθόρισε ότι ήταν ομοειδή με τα προϊόντα που υπόκεινται στα ισχύοντα μέτρα και, επομένως, δεν μπορούσε να χορηγηθεί η απαλλαγή.

(70) Ένας δεύτερος εισαγωγέας, η εταιρεία Samaco Ltd από το Ηνωμένο ΒασΙλειο, ζήτησε απαλλαγή από τα μέτρα, με το επιχείρημα ότι οι εισαγωγές της είχαν παραχθεί στην Ταϊβάν. Επειδή αυτός ο εισαγωγέας δεν συμπλήρωσε το προβλεπόμενο ερωτηματολόγιο και επειδή δεν ελήφθη καμία απάντηση στα ερωτηματολόγια από κανέναν παραγωγό/εξαγωγέα της Ταϊβάν, δεν είναι δυνατόν να εξεταστεί αυτή η αίτηση προς το παρόν.

(71) Τα μέρη που ζητούν την απαλλαγή θα κληθούν κανονικά να συμπληρώσουν ερωτηματολόγιο για να μπορέσει η Επιτροπή να καθορίσει αν μπορεί να χορηγηθεί απαλλαγή και η Επιτροπή κανονικά θα διεξάγει επίσης επιτόπια επίσκεψη επαλήθευσης.

Ε. ΜΕΤΡΑ

1. Φύση των μέτρων

(72) Λόγω των διαπιστώσεων που έγιναν, ο δασμός αντιντάμπινγκ που έχει επιβληθεί στους αναπτήρες τσέπης που δεν ξαναγεμίζουν με πυρόλιθο αερίου, καταγωγής Λαϊκής Δημοκρατίας της Κίνας, θα πρέπει να επεκταθεί στις εισαγωγές των ιδίων αναπτήρων που αποστέλλονται ή κατάγονται από την Ταϊβάν, και στις εισαγωγές αναπτήρων με πυρόλιθο αερίου που ξαναγεμίζουν, με πλαστικό σώμα δοχείου, καταγωγής Λαϊκής Δημοκρατίας της Κίνας, ή που αποστέλλονται ή κατάγονται από την Ταϊβάν, με ανά τεμάχιο αξία, ελεύθερο στα σύνορα της Κοινότητας, πριν από την καταβολή του δασμού, χαμηλότερη από 0,15 ευρώ.

(73) Η έρευνα όσον αφορά το Χονγκ Κονγκ και το Μακάο θα πρέπει να περατωθεί.

2. Είσπραξη του δασμού για τις εισαγωγές που έχουν καταχωρηθεί

(74) Ο δασμός επί των εισαγωγών που έχουν καταχωρηθεί δυνάμει του κανονισμού (ΕΚ) αριθ. 971/98, θα πρέπει να εισπραχθεί μόνο για τα προϊόντα εκείνα τα οποία περιγράφονται στην αιτιολογική σκέψη 72.

ΣΤ. ΔΙΑΔΙΚΑΣΙΑ

(75) Τα ενδιαφερόμενα μέρη ενημερώθηκαν για τα ουσιαστικά γεγονότα και τις παρατηρήσεις βάσει των οποίων η Επιτροπή είχε την πρόθεση να προτείνει την επέκταση του οριστικού δασμού αντιντάμπινγκ που ισχύει για τα εν λόγω προϊόντα, και τους δόθηκε η ευκαιρία να αναπτύξουν τις παρατηρήσεις τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο οριστικός δασμός αντιντάμπινγκ που έχει επιβληθεί με τον κανονισμό (ΕΟΚ) αριθ. 3433/91 και έχει τροποποιηθεί από τον κανονισμό (ΕΚ) αριθ. 1006/95 στις εισαγωγές αναπτήρων τσέπης που δεν ξαναγεμίζουν, με πυρόλιθο αερίου, οι οποίοι υπάγονται στον κωδικό ΣΟ 9613 10 00 (κωδικός Taric ΣΟ 9613 10 00*11), καταγωγής Λαϊκής Δημοκρατίας της Κίνας, επεκτείνεται στις εισαγωγές των ιδίων αναπτήρων που αποστέλλονται ή κατάγονται από την Ταϊβάν, και στις εισαγωγές αναπτήρων τσέπης που ξαναγεμίζουν με πυρόλιθο αερίου, και περιλαμβάνουν πλαστικό σώμα δοχείου, οι οποίοι υπάγονται στον κωδικό ΣΟ ex 9613 20 90 (κωδικός Taric 9613 20 90*21) καταγωγής Λαϊκής Δημοκρατίας της Κίνας, ή που αποστέλλονται ή κατάγονται από την Ταϊβάν.

2. Οι αναπτήρες τσέπης που ξαναγεμίζουν με πυρόλιθο αερίου, που περιέχουν πλαστικό σώμα δοχείου, με ανά τεμάχιο αξία, ελεύθερο στα σύνορα της Κοινότητας, πριν από τον εκτελωνισμό, που ισοδυναμεί ή είναι υψηλότερη από 0,15 ευρώ, δεν υπόκεινται στον δασμό που επεκτείνεται βασει της παραγράφου 1, αν αυτή η τιμή προσδιορίζεται σε τιμολόγιο που εκδίδεται από έναν εξαγωγέα, ο οποίος είναι εγκατεστημένος στη Λαϊκή Δημοκρατία της Κίνας ή στην Ταϊβάν προς μη συνδεδεμένο εισαγωγέα στην Κοινότητα.

3. Με την επιφύλαξη της παραγράφου 2, ο δασμός που επεκτείνεται με την παράγραφο 1, εισπράττεται για τις εισαγωγές που έχουν καταχωρηθεί σύμφωνα με το άρθρο 2 του κανονισμού (ΕΚ) αριθ. 971/98 και με το άρθρο 14 παράγραφος 5 του κανονισμού (ΕΚ) αριθ. 384/96.

4. Εκτός αν άλλως ορίζεται, εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

1. Οι αιτήσεις για απαλλαγή από το δασμό που επεκτείνεται με το άρθρο 1, πρέπει να υποβάλλονται γραπτώς, σε μία από τις επίσημες γλώσσες της Κοινότητας, και πρέπει να υπογράφονται από άτομο εξουσιοδοτημένο να εκπροσωπεί τον αιτούντα. Η αίτηση πρέπει να αποστέλλεται στην ακόλουθη διεύθυνση:

Ευρωπαϊκή Επιτροπή,

Γενική Διεύθυνση Εξωτερικών Οικονομικών Σχέσεων,

Μονάδα Ι/C-1,

DEMOT 24, 8/38,

Rue de la Loi/ Wetstraat 200,

B-1049 Βρυξέλλες.

Φαξ: (32-2)295 65 05.

2. Η Επιτροπή, μετά από διαβουλεύσεις με τη συμβουλευτική επιτροπή, εγκρίνει, με απόφαση, την απαλλαγή των εισαγωγών οι οποίες δεν καταστρατηγούν τον δασμό αντιντάμπινγκ, ο οποίος έχει επιβληθεί με τον κανονισμό (ΕΚ) αριθ. 1006/95, από το δασμό που επεκτείνεται με το άρθρο 1.

Άρθρο 3

Οι τελωνειακές αρχές καλούνται να σταματήσουν την καταχώρηση δυνάμει του άρθρου 2 του κανονισμού (ΕΚ) αριθ. 971/98 και του άρθρου 14 παράγραφος 5 του κανονισμού (ΕΚ) αριθ. 384/96 για τους:

α) αναπτήρες τσέπης που ξαναγεμίζουν, με ανά τεμάχιο αξία, ελεύθερο στα σύνορα της Κοινότητας, πριν από τον εκτελωνισμό, χαμηλότερη από 0,5 Ecu, οι οποίοι υπάγονται στον κωδικό ΣΟ ex 9613 20 90 (κωδικός Taric 9613 20 90*10) καταγωγής Λαϊκής Δημοκρατίας της Κίνας

και

β) αναπτήρες τσέπης που δεν ξαναγεμίζουν, με πυρόλιθο αερίου, οι οποίοι υπάγονται στον κωδικό ΣΟ ex 9613 10 00 (κωδικός Taric 9613 10 00*10), που αποστέλλονται από το Χονγκ Κονγκ, το Μακάο και την Ταϊβάν.

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιανουαρίου 1999.

Για το Συμβούλιο

Ο Πρόεδρος

J. FISCHER

(1) ΕΕ L 56 της 6. 3. 1996, σ. 1 7 κανονισμός, όπως τροποποιήθηκε τελευταία από τον κανονισμό (ΕΚ) αριθ. 905/98 (ΕΕ L 128 της 30. 4. 1998, σ. 18).

(2) ΕΕ L 326 της 28. 11. 1991, σ. 1 7 κανονισμός όπως τροποποιήθηκε τελευταία από τον κανονισμό (ΕΚ) αριθ. 423/97 (ΕΕ L 65 της 6. 3. 1997, σ. 1).

(3) ΕΕ L 209 της 2. 8. 1988, σ. 1.

(4) ΕΕ L 101 της 4. 5. 1995, σ. 38.

(5) ΕΕ L 135 της 8. 5. 1998, σ. 38.

(6) ΕΕ C 343 της 21. 12. 1993, σ. 10.

(7) ΕΕ C 89 της 7. 4. 1990, σ. 3.